**Communication, cooperation**

A koordinátor intézmény által delegált projektvezető irányította a partnerek közötti kommunikációt és a feladatok elosztását. Ebben segítette őt a dán partner által felkért dán-magyar tanácsadó cég. A projektvezető és az őt segítő tanácsadók sokéves nemzetközi projekttapasztalatának köszönhetően a kommunikáció és a partnerek közötti együttműködés problémamentes volt.

Az írásos kommunikáció fő csatornája az e-mailes levelezőlista volt. A projekt kezdetén minden partner kijelölt két projektkoordinátort, akik szervezetük képviseletében felkerültek erre a levelezőlistára. Az ő feladatuk volt a szervezetükön belül a résztvevők számára továbbítani az információkat. A hivatalos projektdokumentumok (napirendek, képzési programok, beszámolók stb.) és a szakmai anyagok, prezentációk stb. a projektben alkalmazott nyelveken (angol/dán, magyar) felkerültek a projekt Google Drive tárhelyére, melyhez minden projekt koordinátornak hozzáférést biztosítottunk, így bármikor ezekhez hozzájuthattak.

A tervezett Facebook csoport, ahova a „nem hivatalos” szakmai eszmecserét, kommunikációt terveztük, végül nem valósult meg, mert a résztvevő szakemberek és munkatársak jelentős része nincs fent a Facebookon, így nem lett volna hatékony.

A személyes kommunikáció és a partnerek közötti együttműködés legfontosabb fórumai a partnertalálkozók voltak. Az első találkozón egyeztek meg a partnerek a kommunikációs csatornákban, és jelölték ki a koordinátorokat. Ekkor született meg a végleges cselekvési terv (GANTT) pontos időpontokkal, helyszínekkel és a partnerek feladatait is ekkor véglegesítettük. A projekt során a határidők és a feladatok elvégzésének ellenőrzése a projektvezető feladata volt. Általánosságban elmondható, hogy a partnerek fegyelmezettek voltak, a kért információkat vagy elvégzendő feladatokat, elkészítendő anyagokat időben elküldték. A második partnertalálkozón lehetőség nyílt az addigi tapasztalatok megbeszélésére, az értékelésre és módosításokra, valamint az előrehaladási jelentés előkészítésére. Az utolsó partnertalálkozón a feladatok elvégzésének ellenőrzése, a disszeminációs feladatok véglegesítése és a záróbeszámoló előkészítése történt. A projektvezető a partnertalálkozók napirendjét, és a releváns dokumentumokat időben elküldte a projektkoordinátoroknak, így mindenkinek lehetősége nyílt alaposan felkészülni. A partnertalálkozók mellett a képzési tevékenységek során is folyamatos volt az értékelés, így mindig tudtunk alkalmazkodni az igényekhez. A tanácsadók, a projektvezető és a tapasztaltabb partnerek segítettek a nemzetközi tevékenységekben járatlanabb szervezeteknek.

A szervezeteken belüli kommunikáció nem volt zökkenőmentes, egy következő projektben a koordinátoroktól már a projekt elején elkérnénk az összes résztvevő elérhetőségét, és mindenkinek személyesen elküldenénk a képzési tevékenységekkel kapcsolatos információkat és szakmai anyagokat, mert előfordult, hogy csak az utolsó pillanatban jutottak hozzá. A projekt második felében egyébként már sikerült ezt a problémát orvosolni.